En desped d'ar strivoù evit adlañs ar stirad dre ar bloavezhioù n'eus ket unan anezho a reas berzh betek ma vefe un adsevel e 2003 d'ar stirad diazez gant Universal Television. Gant an anv Battlestar Galactica, e voe roet lañs d'ur stirad adsavet gant ur stumm ministirad teir eurvezh. Implijet gant ar chadenn Sci-Fi Channel, ar skrivagner filmoù ha skinwel Ronald D. Moore harpet gant ar produer David Eick a gavas an tu d'en ober gant berzh bras. An aktour brudet hag enoret Edward James Olmos a voe choazet evit rol ar c'homandant Adama, Mary McDonnell evit ar brezidantez Laura Roslin. Starbuck ha Boomera oa merc'hed a-benn bremañ, c'hoariet gant Katee Sackhoff ha Grace Park. Aktourien mailh all a voe kemeret evel Jamie Bamber (Kabiten Apollo), James Callis (Doktor Gaius Baltar), ha Tricia Helfer evit rol ur Cylon anvet Niverenn C'hwec'h. Ar ministirad a reas berzh mat evit ar chadenn Sci-Fi Channel betek reiñ ar c'hoant dezho da sevel ur stirad sizhuniel nevez Battlestar Galactica.